floriandebaene/DutchDraCor4ML huggingface dataset:
die u anders seijt dat sijn d niet dan dromen
Siet eleazar ghij moocht wel schromen
ist dat ghij op mijn reden niet en Ledt
het sal certeijn wesen tot uwer onvromen
en ghij sult u selven brengen int net
O sou ick verlaten mijn vaderlijcke wet
die mij van geen menschen is gegeven
maer vanden eeuwigen godt selffs ingeset
diemen moet gehoorsaem sijn in dit Leven
Certeijn eleazar ghij sult raecken in sneven
ist dat ghij Coninckx bevel niet en doet
Volbrengt doch tbevel van ons Coninckx verheven
ick raet u ten besten uuijt oprechte vrientschap goet
Nu Eliazar eet en weest wel gemoet
oft ick sorghe dat het u eer Lang sal berouwen
Eleaser
Dat sal ick niet doen met sinnen onvroet
al sout ick daerom comen in doots benouwen
Coempt haestich hier en hoort mijn dienaers vol trouwen
watt ick u sal ontfouwen metter spoet.
breeckt den mont open van desen versuften bloet
op dat t'verckenvleijs van hem mach werden gegeten
so mach hij wesen voorden doot behoet
die hem anders gheschien sal dit Laet ick u weten
1 Dienaer
Hier eleazar wilt u niet vermeten
so straff te blijven in u voornemen
hier Laet doch verckenvlees van u worden gebeten
en wilt so vast niet blijven bij uwer temen
.2. dienaer.
Wel sullen wij van malcander also vervremen
dat moeijt mijn seer wilt sulcx affkerven
wilt doch beletten ons clagen en clemen
en eet met ons ghij sult het leven verwerven
O neen voor waer liever eerlijck te sterven
dan schandelijck te Leven hier opter aerden
veel Liever hier het Leven te derven
dan te overtreden den wet van godt vol waerden
Eleaser wilt het verckenvleijs aenvaerden
op dat ghij innmers het leven behout
Want ghij sijt een geleert man als den vermaerden
wilt doch doen datmen tot uwen besten ontfout
en niet also veel op u selven betrout
dat ghij u Leven daer sout verliesen
laet door ons reden u hart doch werden bedout
en wilt doch dat eedele Leven kiesen
.1. hellebardier
Eleazar Laet u hart niet gheheel toevriesen
maer wilt doch verckenvleijs eten tot deser percken
.2. hellebardier
Ghij sult u selven Leen inde biesen
en dat sult ghij alst te Laet is wel bemercken
Om tleven tebehouden gae ick wel hercken
maer niet dat ick daer om wil versaecken
mijn vaderlijcke wet voor Leecken oft clercken
veel Liever den tijtelijcken doot te smaecken
Ghij sijt so straff als Leuwen off draecken
men wil u met genadige oogen aensien
maer machmen u niet bemoruwen met schoon spraecken
so en sult ghij dan den doot niet ontvlien
Eleaser.
Die wil des heeren die moet gheschien
boven al moet men godt altijt vreesen
Wat conimck ter werrelt mach u schoonder bien
Die wil des heeren diet moet gheschien
Kiest doch het Leven want so ick mien
sult ghij selff doorsaeck van u eijgen doot wesen
boven al moetmen godt altijt vreesen
De een dienar gaet met Eleaser een weijnich aen deen sijde ende
							spreeckt
Ick bid u vriendlijck mijn vrint gepresen
wilt doch wadt doen om int tleven te blijven
veijnst u slechs te eeten als nu mits deesen
met al ons vermogen willen wij u gerijven
Wij sullen u vleijs geven om druck uuijt te wrijven
dat ghij wel eeten moet dus maeckt geen geschil
en doet ghijt niet men sal u onttlijven
dus wilt doch eeten den Coninck te wil
Eij wilt daer van doch swijgen stil
want tot sulckx can ick mijn niet maecken bereijt
ten is niet dan een verblinden bril
dien ghij mijn op wilt setten sonder verbeijt
maer als ick overdencke met goet bescheijt
mijn grauwe hooft en mennichte van Jaeren
en mijn goeden wandel dien ick heb geleijt
van mijn Joncheijt an / hoort mijn verclaeren
en overeen quam met die wet sonder beswaeren
dies spreeck ick recht vrij sonder blamen
sent mijn slecht voort / int graff wilt mijn niet spaeren
want het wil mijn ouderdom qualijck betamen
also te huijchgelen dies mocht ick mijn wel schaemen
dat de Jonge Jeucht mocht dencken sonder verbeijden
eleasar die out is alsomen ramen
tnegentich Jaer is gheworden een heijden
en datmen de Jonge Jeucht dan sou verleijen
door mijn beveijnstheijt hier in des werrelts crijt
voor den menschen die mijn tleven toe seijden
hier opter aerden twelck is een cleijnne tijt
die ick noch te Leven hebbe want mijn Leven slijt
dat waer mijn een eeuwighe schande voor cleijn en groot
en off ick vanden menschen straffing al worden bevrijt
goods hant can ick niet ontgaen tsij Levent oft doot
also ick nu ben in dit wederstoot
wil ick vromelijck sterven en laeten mijn Leven
als dat mijn ouderdom wel betaemt in desen noot
sal mijn godt helpen en behoen voor sneven
op dat ick de Jonge Jeucht een goet exempel mach geven
waerom ick den doot sal moeten verwerven
dat is om die heijlige wets willen hier beneven
oock willichlijck en vrijmoedich sterven
Wel Eleasar wilt ghij enckel het Leven / derven
macht al niet helpen watmen u doet
wilt ghij met fortse den doot beerven
ghij sijt selffs den geen dit besueren moet
Eelasar ick bid u vrientlijck met woorden soet
laet onse reden doch u hart ontfoncken
op dat ghij u doch voorden doot behoet
anders moet den bitteren kelck van u sijn gedroncken
Compt hier met Eleasar wilt niet lang staen proncken
mij donckt dat hij den Coninck niet en acht
Dat dunckt mijn oock wat Laet hij hem doncken
compt hier met eleasar wilt niet lang staen proncken
Ick weet wel het leven had u wel werden geschoncken
daer ghij nu om den halss sult werden gebracht
Compt hier met eleasar wilt niet lang staen proncken
Mijn dunckt dat hij den coninck niet en acht
Coninck.
Hier flucx handelt met eleaser onsacht
want ick sie dat hij wil hartneckich blijven
Mijn dunckt dat hij schier om ons reden Lacht
oftmen met hem smeeckt dan oftmen op hem kijven
Wilt nu strackx Eleaser ontlijven
op staende voet hier in dit perck
mach men hem met gheen vrientschap gerijven
levert hem in handen van Loon na werck.
Alsmen op de saeck wel slaet merck
so dunckt mijn is Eleasar sijn Leven sadt
Hij blijft in sijn voornemen al even sterck
hij is tijt uuijt de werrlt ick seg u dat
O eleasar nu moet ghij wandelen het pat
der droeffenissen voor waer geseijt
wij hebbent u wel gespelt met reden plat
maer ghij hebt ons woorden aen deen sij geleijt
Eleasar men seijden u wel met goet bescheijt
dat u Leven was op een endt
en nu salt u niet baten oft ghijt beschreijt
watmen u seijden ghij bleeft al verblent
O godt almachtich u sijn alle dingen bekent
wilt mijn nu doch inden noot bijstaen
u geest o heer is van mijn niet gewent
dus weet ick u eewich danck sonder waen
Dit Lijden datmen mij nu aendoet
mocht ick wel hebben ontgaen // al sonder spaeren
maer om mijn siele wil ickt het gaern ontfaen
en Lijden om uus naems willen seer gaeren
o' heer wilt mijn siel in u rijck bewaeren
als ick nu moet scheijen uuijt swerelts foreest
dan ben ick verlost van alle beswaeren
dus roep ick tot u die altijt bij mijn heeft geweest
o' heer in uwe handen beveel ick mijn geest
Blijft nu niet schuijl // maer compt uuijter muijten.
daer is noch wadt te ontsluijten // dus niet te Laet // beijt
Wadts dat voor een vuijl // die ick daer hoor guijten
Blijft nu niet schuijl // maer compt uijter muijten
Meent ghij dat ick pruijl // wat wilt ghij uuijten
mijn ooren tuijten // ick peijns dat hij van mijn quaet // seijt
Blijft nu niet schuijl maer compt uuijter muijten
daer is noch wadt te ontsluijten // dus niet te laet // beijt
Mijn dunckt dat ghij schier sonder beraet // schreijt
seght sonder smaetheijt niet als den bangen // baert
Sijtghij daer ick meenden dat ghij al gehangen // waert
want so eel als een slangen // staert sijt ghij van binnen soet
Wel mijn dunckt dat ghij weer beginnen // moet
spreeckt doch met minnen // vroet u mening Laet weten pladt
Maer ick heb thans vergeten // wadt
nu moet ick uuijtmeeten // dat // u wel huegen // sel
Spreeckt dat ghij wilt maer spaert den Luegen // snel
so sel den saeck duegen wel // sonder bedwanck // plaen
maer ghij slacht Achab wilt aen beijden sijden manck // gaen
en wilt over al danck staen // en gaet met elck seer smeecken
Jae begint ghij eerst so mach ick wel eerst spreecken
en met alsulcken speer steecken // dat ghij moet schromen
nu schijn van recht heest Achab den wijnberch niet genomen
van / nabot / ten sijn geen dromen // twert nu ontknocht
Eij verkeerde waerheijt wat en List hebt ghij gesocht
en Naboth om hals gebrocht door valsche getuijgen
So meenden ghij oock te doen / Susanne ick segt uijt den ruijgen
men behoort u te doen buijgen en thooft aff te houwen
Weet ghij wel wadt ghij hebt gaen brouwen
so mannen en vrouwen // dat wel is indachtich
in schijn van recht waert ghij over daniel clachtich
als hij den draeck onsachtich met Coninckx oorloff verbranden
doen most hij inden cuijl om vander Leuwen tanden
verscheurt te worden ter schanden // vanden Conimck siet
maer die Leeuwen en misdeden Daniel niet
maer sij raeckten selff int verdriet // die hem hadden beclaecht
Ghij spreeckt het geen dat u selffs behaecht
maer alsmen den sin wel gewaecht // met soeten spraeck
so sijt ghij verkeerde waerheijt // van dien selff d'oorsaeck.
dus ick u weer raeck // nu hier beneven
ghij seijden men most d'affgod Bel .12. molder taruwe geven
om te behouwen het Leven // verstaet wel mijn
en alle daech 40. schaepen en drie aem wijn
met u reden fijn // hebt ghij sulckx ontwonnen
en die Bels priesters hebben den spijs selffs verslonnen
was dat qualijck gesponnen // maer ghij deet tvlas aenden rock
Ick en gelooff niet off ghij moet met mij Jocken
Al sloegemen u met stocken // ghij hadts wel verdient
Eij verkeerde waerheijt hoe waert ghij Israels vrient
ghij hebt haer wat vreemts aengedient // met valscheijt ontloocken
ghij seijden dat ghijt tjock vanden coninck had gebroocken
tot babilon dus ghijnck ghij stoocken // al sonder spaeren
en sout de gevangenen verlossen binnen .2. Jaeren
dit ginck ghij haer verclaeren // algemeen
en twas al verkeerde waerheijt wat ghij haer ginck verbreen
met u valsche reen // hebt ghij sonder flouwen
het volck op u valsche logenen doen betrouwen
men macht aenschouwen // dat ghijt so hebt beschickt
Eij schijn van recht eerst hebt ghij Jerijmijas verclickt
alsmer wel opmickt // en gaet doorgronden
doen Jeremijas al tvolck gestraft had van haer sonden
door goods geest oorconden // seer nnennichvuldich
doen grepen hem die priesters en propheten onverduldich
en seijden hij was den doot schuldich // met verstrangen
so dat hij van haer doen werden gevangen
dus ginckt ghij u gangen // sonder wederstoot
en smackten hem in een cuijl dits immers naeckt en bloot
om dat hij den doot daer soude sterven
maer ebadmelech deet hem tleven verwerven
och ghij hebter so veel doen swerven in schijn van recht
Eij verkeerde waerheijt ghij en waert niet slecht
nu hem den saeck so toedrecht // moet ick het seggen
watte Liste ginck hamman na Merdicheum leggen
over Loose breggen // wist ghij te kuijeren
met u verkeerde waerheijt meenden ghij te muijeren
datmen hem sulcke sluijeren sout binden voor d'ogen
om gehangen te worden al sonder Loogen
maer somen can betoogen // raeckter hij selffs int net
Eij schijn van recht alsmer wel op Ledt
so hadt ghij wel en bet // met u soete spraecken
den Coninck Asswerius veel diets gaen maecken
maer dat sijn cleijne saecken // sulcke dingen
maer ghinckt ghij altmenschelijck geslacht niet int lijen bringen
als ghij quaempt geringen // en ginckt uuijtmeten
dat eva vanden boom des Levens soude eeten
en sij heefter affgebeten al sonder mijen
en so brocht ghij alt tmenschelijck geslacht int lijen
ist niet tot dien tijen // also geschiet
Wel ick en Loochen dat niet......
maer alsmen doorsiet // wadt ghij doen hebt bedreven
eij verkeerde waerheijt ghij hebtet haer ingegeven
te eeten sonder sneven // oft eenich beswijck
dan souden haer oogen open gaen en weesen godt gelijck
doen quamen door u practijck // alle menschen in swaericheijt
want sij doen vanden appel adt // door u verkeerde waerheijt
doen naempt ghij haer die claerheijt door u valsche treecken
en doen is goods gramschap over haer gestreecken
soot wel is gebleecken // dat ghij sulckx hebt ghewracht
doen creech den doot heerschappij over alle geslacht
so dat elck noch onsacht // den doot moet besueren
Mijn dunckt dit sou al den dach wel dueren
ghij weet u kueren wel te degen
vintmen een gadt ghij weeter een naegel tegen
want ghij hebtet Lang gaen plegen // en gaet voor geen schant beven
Och broertgen compt wilt mijn de handt geven
ghij doet alt tlant sneven door u voorstel roos
Ja prinssen en Coningen brengt ghij int gequel boos
door u reden snel en / loos // weet ghijse te bedriegen
Dat moet ghij Liegen..........
ick wou dat ick u sach vliegen // en bleeft onder wegen // vast
Dat en waer seecker niet te degen // gast
ghij nae u oude plegen tast // al siende blint
en verkeerde waerheijt is noch overal bemint
ghij hoerekint // weetet te backen met een praet
Eij ghij schijn van recht socht altijt u eijgen baet
vroecht en laet // ghinck ghij sulckx brouwen
Dat moet ghij flouwen.......
Ghij cont het volck wel bedouwen....
Ghij bedroocht mannen en vrouwen....
ick hebt wel onthouwen
dat ghij wonder hebt gaen bedrijven
Maer seecker ghij slacht die qua wijven
ghij sout u wel gerijven alden dach te kijven
ick wil hier niet blijven // maer stracks gaen Lopen
Beij seght mij eerst waer ghij mijn om hebt geropen
wilt mijn de saeck ontcnopen haestich met vlijt
Ick meen dat ghij den saeck wel seecker sijt
want nu op dese tijt // verstaet wel dit
een moeder met seven soonen gevangen sit
so swart als een git // moeten wij daer sijn princepalijck
Daer verkeerde waerheijt regeert daer gaettet qualijck
certeijn dit verhael ick // om dat het wel geschiet
Daer oock schijn van recht domineert daer en deuchtet niet
daer raeckt het volck int verdriet // so elck wel is bekent
maar Laet ons reden maecken een endt
wij moeten daer sijn omtrent met goeder advijsen
om te helpen ons Coninck het vonnis wijsen
dus wil ick het ons wel prijsen // te maecken haest op de bien
Sal d'examinacij so haest geschien
seecker ick mieen // eerst noch na huijs eens te treden.
Ontbeijt dat en waer bescheijt noch reden
want opten dach van heden // ist also beslooten
dat sij te recht sullen werden gestelt cleijn metten grooten
dus onverdrooten / moeten wij daer wesen voor al
en hooren wadt recht en antwoort sij ons Cominck geven sal
oock haer seven soonen int getal // dus moeten wij ons rassen
Trouwen ist so beslooten so moetmen daer op passen
voor drincken oft brassen // moet sulckx sijn volbrocht
Wel gaen wij dan heen met sinnen verdocht
op dat mach worden gebrocht // des Conimckx begeren
want den coninck moetmen altijt eeren
Wel gaet dan voor heen
Neen gaen wij gelijck.
Wel waerom dat.....
Ick begeert also...
Daer toe seg ick neen.....
ghij sijt mijn te rijck...
Wel gaet dan voor heen.....
Neen gaen wij dan gelijck
Ick gae Liever alleen....
Dat doet u pracktijck..
Ghij soeckt gelt en schadt
So doet ghij bij lo.....
Wel gaet dan voorheen....
Neen gaen wij gelijck..
Wel waerom dat....
Ick begeert Also...
Ghij cont het pat....
En ghij cruijt den cro
Al Laecht ghij int stroo // en begont te branden // siet
om u te helpen sou ick uuijtsteecken mijn handen // niet
De moeder met haer seven worden utgebrocht van .2. dienaers allegaer aen
						malcander gebonden gaen sitten op een banck de Moeder int midden
De Moeder spreeckt.
Met groote droeffheijt so is mijn hart doorsteecken
dat mach ick met de waerheijt recht wel spreecken
mijn oogen die Leecken van droeffheijt certeijn
O groote godt tot u so moet ick smeecken
want ghij sijt in desen noot mijn toevlucht alleijn
want sonder u hulp o godt is onse macht seer cleijn
sonder u so is gants niet in ons vermogen
ghij hebt noijt niemant besweecken in swerrelts pleijn
die op u betrouwen ghij hebt met haer medogen
ghij weet o' heer hoe wij sijn getogen
en vast gebonden dies maeck ick geruchten
o' heer slaet op ons u barmhertige oogen
want dese benautheijt en conen wij niet ontvluchten
heer versterckt ons met uwen geest verhoort ons suchten
en ons kermen want het is nu tijt
en ghij mijn Lieve kinderen slacht niet den beduchten
blijft doch volstandich met mijn in desen strijt
De outste soon.
Och mijn Lieve moeder doch niet en schreijt off crijt
om dat wij in dees banden sijn geset
wij verhopen door onsen godt gebenendijt
vromelijck te strijen voor ons vaderlijcke wet
.2. soon.
Al waert dat ons Lichaem mocht worden verplet
so willen wijt om goodswillen gaern verdraegen
3 soon.
Ja al mosten wij met daniel inder Leuwen pet
al waert dat ons Lichaem mocht worden verplet
.4. soon.
O Heer ghij hebt altijt op u volck gelet
diemen om uus wedts wille gingen plagen
.5. soon.
Al waert dat ons lichaem moch worden verplet
so willen wijt om goodswillen verdraegen
.6. soon.
Om ons vaderlijcke wedt willen wij Lijden veel slaegen
want na Lijen // compt verblijen // so elck wel weet
.7. soon.
O eeuwige godt ist u behaegen
dat wij Lijen om u wedt wij sijn gereet
De Moeder.
Hoort mijn Lieve kinderen ick bidt u een beedt
merckt wel op mijn reden die u werden vertelt
den tijt is voorhanden tis ons Lieff off Leedt
dat wij voorden Coninck sullen worden gestelt
om verckenvleijs te eeten sullen wij worden gequelt
wij sullent oock moeten doen / oft den doot sterven
dus elck sij voordachtich twerdt u vermelt
ghij moet sijn volstandich wilt ghij goods rijck beerven
Doutste soon.
Veel Liever hier den tijtlijcken doot te verwerven
om hier naemaels met godt te mogen Leven
want het Lichaem moet inder aerden doch bederven
dus willen wij ons in goods handen geven
Mijn Lieve kinderen altsaemen die hier sijn beneven
laet ons altsaemen nu doch sijn bereijt
en bidden ootmoedich onsen godt verheven
dat hij ons will geven volstandicheijt
o' onse groote godt van Jisrael
eeuwich / crachtich / machtich in u voorstel
wij roepen tot u snel // o' heer der heeren
sijt ons eendrachtich // gedachtich en bewaert ons wel
met uwen geest versterckt ons tot uwer eeren
dat is uuijt scharten gront al ons begeren
dat ghij u wilt keeren // bij ons tot alderstont
met den geest der vrijmoedicheijt wilt ons regeren
op dat wij mogen blijven in u verbont
sonder u hulp o' heer moeten wij gaen te gront
want onse cracht is niet meer dan een doot Lichaem
Dus moeten wij bekennen geseijt goet ront
dat wij sonder u hulp geheel sijn onbequaem.
daerom versterckt ons o' heer om te behouwen u naem
dat ghij almachtich sijt inden hemel en op ter aerden
straft haer die willen benemen uwen faem.
en ander neffens u eeren o' godt vol waerden
weest doch met ons als den vermaerden
ghelijck ghij bij Moijsij altijt geweest
want sonder u so en ... konen wij niet volhaerden
dus bestellen wij ons betrouwen op u minst en meest
Doutste soon
O heer versterckt ons met uwen geest
als ghij daniel en meer anderen hebt gedaen
op dat wij voor geen menschen sijn bevreest
die als gras op het velt mede moeten vergaen
2. soon.
O heer inden noot wilt ons doch bijstaen
want op u allen staet ons betrouwen
u barmhartichge ogen wilt op ons slaen
met uwen heijligen geest wilt ons bedouwen
3/ soon.
Met u genade o' heer wilt ons aenschouwen
sonder u hulp comen wij volhaerden niet
met uwen geest versterckt ons uuijt uuijterste te benouwen
als ons met wreetheijt aenvechtinge geschiet
.4. soon
O heer wilt bij ons wesen in sulck verdriet
gelijck ghij u kinderen oock hebt belooft
altijt bij te wesen dus u cracht ons biet
op dat wij inder euwicheijt niet werden bedrooft
.5. soon
O heer haer voornemen doch bedooft
die ons met wreetheijt daer toe willen dwingen
dat wij u wedt souden Laeten maer onvertooft
wilt ons doch behoeden voor sulcke dingen
O heer om u bevel doch te volbrengen
en can ick niet doen sonder u hulp voorwaer
u Levendich woort Laet in mijn ontspringen
tot een exempel voor alle menschen int openbaer
O Licht alder werlt suijver en claer
met den geest uwer claerheijt wilt mijn beschijnen
op dat ick mach blijven volstandich inden noot swaer
om den croon des Levens tontfangen als den fijnen
die met gewelt ons souden willen pijnen
om uwe wetten te beswijcken
alsulcken haer voornemen Laet doch verdwijnen
dat bijdden wij o' godt van hemelrijcken
versterckt ons met uwen geest doch algelijcken
Mijn kinderen altsaemen acht op geen practijcken
daer sij u mede mogen aencomen
al souden wij daerom comen int versijcken
Ja al sou dleven ons daerom werden benomen
ten Joncxten dach salt worden geloont tonser vromen
Coninck uuijt als te voren.
Hoort mijn raetsheren merckt wel op mijn woort
neijcht daer na u ooren op dat ghij wel hoort
ende verstaet mijn begeerten oprecht
ende oock volbrengt nu rechte voort
al ttgeen dat u van mijn sal worden ontvlecht
die Jootsche vrou den saeck hen so toedrecht
dat sij gevangen sit met haer seven sonen
Laetse hier voor mijn brengen en acht niet slecht
maer wiltet strackx doen en haer voor mijn vertonen
Wadt den Coninck gebiet al sonder honen
moet dat sijn gedaen op staende voet
so wije sconinckx wil doet die can hem verschonen
die mach wel sijn fraij en Lustich van gemoet
En wie tegen den Conimck op staet die costet goet en bloet
dat heeft so vant begin tot allen tijen geweest
om dan te volbrengen al metter spoet
des Cominckx bevel het minst met het meest
Hoort ghij dienaers gaet onbevreest
beschickt die gevangens hier van stonden aen
voorden coninck te brengen int dit foreest
sonder verdrach Laetet werden gedaen
Wij sullen dat bestellen al sonder beraen
midts dat den Coninck also begeert
.2. hellebardier.
Ja nu rechtevoort wij derwaerts gaen
om de gevangens te doen brengen ongefaelgeert
Hier comen wij tot u twelck ons seer deert
van wegen den bootschap die wij moeten doen
ons is van des coninckx wegen veradverteert
om u wadt te seggen maer hebt op ons geen quaet vermoen
Ghij moet u altsaemen naden Coninck spoen
aldus ghij mannen u daer toet stelt
om haer daer te brengen wij bevelent u coen
van sconinckx wegen werdt het u vertelt
Om sulckx te doen twert u gespelt
sijn wij gereet so dat wel betaempt
Op dat wij door een ander niet worden gequelt
en oock daer door mochten worden beschaempt
Staept op altsaemen hoe ghij sijt genaempt
Jongen en ouwen den een metten aer
en oock ghij vrouwe ick segt u ongeblaempt
ghij moet stracks voorden Coninck sijn voorwaer
Die wil des heeren moet geschien in ons allegaer
en op des Cominck begeerte moet sijn gepast
al ist dat de saeck ons sal vallen swaer
godt die can ons helpen uuijt allen Last
heer geeft ons water der wijsheijt eer wij worden getast
in onse concientie om uw gebodt
en broot der starckheijt op dat wij staen vast
op uwe beloften o' godt ons burch en ons slodt
ghij die hemel en aerdt gemaeckt hebt sijt alleen ons godt
wilt doch ons tong regeren in desen tijen
op dat wij toch niet en comen tot
affwijckinge van u gebodt in onse Lijen
1 hellebardier.
U begeert is volbrocht al sonder mijen
alsoot oock wel betaempt sonder vertragen
siet hier sijn de gevangens waer salmense vlijen
waer wiltse ghij hebben secht u behaegen..
Brengtse bijden Coninck hoort mijn gewaegen
en stelt den moeder oock daer beneven
so mach hij dan elck bijsonder vraeghen
en sij oock wederom antwoort geven
Ghenadighe heer Coninck seer hooch verheven
hier sijn de gevangens so ghij hebt geset
wilt ghij haer nu vraegen nae haeren wandel en Leven
op datse u van als moogen doen bescheijt
Hoort ghij Jootsche vrouwe wilt sonder verbeijdt
mijn antwoort geven ick doe u weten
ende oock alle u seven soonen ick gae u uuijtmeten
off ghij sult worden gegeesselt en dapper gesmeten
dus sijt wel bedacht wadt ghij spreeckt oft seckt
dit vercken vleijs sult ghij moeten eeten
off tsal u Leven costen ick seght u perfeckt
O heer cominck het gheen dat ghij daer ondeckt
dat en sal van ons niet worden volbrocht
ons vaderlijcke wedt is suijver en onbvleckt
die hopen wij te beleven so wij sijn bedocht
doutste soon.
O heer Coninck tgeen dat ghij daer hebt versocht
op ons dat en sult ghij aen ons verwerven
dat werdt met sinnen voordachtich als u ontcknocht
ick Liet mijn veel Liever die handen affkerven
Ja oock noch Liever den doot te sterven
dan sulckx te doen tegen ons vaderlijcke wedt
veel Liever hier dit Leven te derven
dan tegen gods wet te doen hier wel op let
Wilt u wel bedencken eer ghij werdt verplet
geheel en al dat sal u gebeuren
u sal sulcken Lijen worden aengeset
so dat ghij wel sult suchten en treuren
blijft niet so vast bij u voornemen tsijn niet dan leuren
dat ghij daerom u Leven sout willen Laeten
sout ghij den Cominck wel wederstaen deuren
dat waer onmaenierlicheijt boven maten
Ick moet u seggen tverstant wilt vaten
ende oock mijn reden wel smaeckt
Abraham was sulcken man wadt wilt ghij praeten
en die heeft immers sijn eijgen wijff versaeckt
uuijt vreese van sijn Leven tmach niet sijn gelaeckt
daer godt immers selver bevolen heeft